MINISTARSTVO kulture objavilo je ranije ovog tjedna da je ministrica Nina Obuljen Koržinek potpisala deklaraciju kojom se podržava donošenje direktive o autorskim pravima.

>>Hrvatska potpisom podržala zakon koji bi mogao uništiti internet

Podsjetimo, radi se o odredbi koja bi mogla uništiti internet kakav poznajemo. Ako se usvoji, prvi bi se na udaru mogli naći memovi.

Deklaraciju potpisalo samo sedam ministara kulture zemalja EU-a

Ministarstvo kulture objavilo je deklaraciju ministara kulture država članica EU-a, pokrenutu na inicijativu francuske ministrice kulture i komunikacija Françoise Nyssen, no iz deklaracije je vidljivo da ju je osim francuske i hrvatske ministrice, potpisalo tek pet ministrica i ministara kulture, i to: njemačka ministrica Monika Grutters, belgijska Alda Greoli, bugarski ministar Boil Banov, španjolski Jose Guirao Cabrera, grčki Myrsini Zorba i rumunjski George Ivaccu.

Iz Ministarstva su priopćili da je ministrica Obuljen Koržinek potpisom podržala deklaraciju koja se tiče prijedloga Direktive o autorskim pravima "želeći istaknuti važnost i značenje reforme autorskih prava čiji je cilj osigurati uravnoteženiji zakonski okvir za sve dionike koji stvaraju u digitalnom okruženju".

Ministrici pisao zagrebački odvjetnik

"Ministrica kulture dr. sc. Nina Obuljen Koržinek podržala je reviziju Direktive i stavove predstavnika udruga, ističući kako je u digitalnom vremenu važno da se hrvatsko zakonodavstvo vezano za zaštitu autorskih prava unaprijedi te da se u cijelosti poštuju dosadašnja postignuća koja se odnose na pravičnu naknadu autorima i zakonito korištenje autorskih djela.

Cilj je Direktive poboljšati autorsko-pravnu zaštitu kreativnih, kulturnih i medijskih sadržaja na internetu, a istodobno u određenoj mjeri ograničiti autorsko pravo radi lakšeg korištenja autorskih djela u znanosti i istraživanju, obrazovanju i zaštiti kulturne baštine", navodi se na stranicama Ministarstva.

Tim povodom je zagrebački odvjetnik Vlaho Hrdalo poslao pismo ministrici kulture Nini Obuljen Koržinek, pod naslovom "Dobrodošli na internet". U pismu je izrazio svoje čuđenje njezinoj potpori koju je iskazala Deklaraciji čiji je cilj donošenje Direktive o autorskim pravima.

Pismo odvjetnika: "Dobrodošli na internet"

Tekst se nastavlja ispod oglasa

Pismo odvjetnika koji se vezano za Direktivu obratio Ministrici prenosimo u cijelosti.

"Poštovana gospođo Ministrice,

neugodno sam iznenađen činjenicom da ste odlučili potpisati Deklaraciju malobrojnih ministara kojoj je cilj donošenje Direktive o autorskim pravima.

Direktiva za čije donošenje se zalažete služi isključivo za cenzuru, a Izvjestitelj te Direktive je Axel Voss koji se proslavio izjavom da je Edward Snowden suradnik terorista jer je otkrio nezakonite programe nadzora interneta koje su godinama provodile različite sigurnosne službe. To je društvo u koje ste se svrstali", poručio je.

"Ne raspolažete niti osnovnim znanjima o autorskim pravima"

Potom je dodao i kako je očito da Obuljen Koržinek ne raspolaže ni osnovnim znanjem o autorskim pravima.

"Iz samog pak priopćenja, koje ste objavili na tom istom internetu protiv kojeg se borite, razvidno je da ne raspolažete niti osnovnim znanjima o autorskim pravima, a naročito o samom internetu. U svom priopćenju tako navodite da je cilj Direktive pridonijeti 'većoj dostupnosti interneta' što je dijametralno suprotno od onog što Direktiva, poglavito u svom čl. 13. propisuje. Iz priopćenja je također vidljivo da je rađeno još jednom metodom koju Direktiva želi zatrti (copy-paste) er ste - evidentno vođeni rukom udruga s kojima ste se sastali prije samo 5 dana - omaškom u priopćenju unijeli potrebu da se autorsko pravo koristi 'kao pravna osnova za pravičnu naknadu stvaraocima i izdavačima'. Gospođo Ministrice, autorska prava ne štite izdavače nego autore, ali postoje druga pravila koja štite i njih pa nema potrebe da to radite Vi.

Izuzetno mi je teško svrstati se na istu stranu na kojoj su Google i Facebook, ali Europska unija nažalost - zahvaljujući takvim apologetima - funkcionira na način da je neprijatelj mog neprijatelja moj prijatelj.

Dozvolite da Vam ta kraj ukažem na jednu od osnovnih značajki interneta - internet ne zaboravlja (cenzuri unatoč). Internet će zapamtiti da ste se zalagali za cenzuru, zapamtit će da ste poslužili konkretnim interesnim skupinama i zapamtit će da ste jedinstvenu priliku koja Vam je dana - vođenje Ministarstva kulture - iskoristili da podržite gaženje naših prava i prava naše djece na internetu", poručio je ministrici Obuljen Koržinek odvjetnik Vlaho Hrdalo.